Document ID: 32009R0204

ΚΑΝΟΝΙΣΜΌΣ (ΕΚ) αριθ. 204/2009 ΤΗΣ ΕΠΙΤΡΟΠΉΣ
της 16ης Μαρτίου 2009
για τροποποίηση του κανονισμού (ΕΚ) αριθ. 32/2000 του Συμβουλίου όσον αφορά την παράταση των κοινοτικών δασμολογικών ποσοστώσεων για τα προϊόντα από γιούτα και από κοκκοφοίνικα και για να ληφθούν υπόψη οι τροποποιήσεις του κανονισμού (ΕΟΚ) αριθ. 2658/1987 του Συμβουλίου για τη δασμολογική και στατιστική ονοματολογία και το κοινό δασμολόγιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 32/2000 του Συμβουλίου, της 17ης Δεκεμβρίου 1999, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων και ορισμένων άλλων κοινοτικών δασμολογικών ποσοστώσεων, καθώς και με τον καθορισμό της μεθόδου τροποποίησης ή προσαρμογής των εν λόγω ποσοστώσεων και σχετικά με την κατάργηση του κανονισμού (ΕΚ) αριθ. 1808/95 του Συμβουλίου (1), και ιδίως το άρθρο 9 παράγραφος 1 στοιχείο β) δεύτερη περίπτωση,
Εκτιμώντας τα ακόλουθα:
(1)
Σύμφωνα με την προσφορά που υπέβαλε η Κοινότητα στο πλαίσιο της διάσκεψης των Ηνωμένων Εθνών για το εμπόριο και την ανάπτυξη (Unctad) και παράλληλα με το σύστημα γενικευμένων προτιμήσεών της (ΣΓΠ), η Κοινότητα άνοιξε, από το 1971, προτιμησιακά δασμολογικά καθεστώτα για τα προϊόντα από γιούτα και από κοκοφοίνικα, καταγωγής ορισμένων αναπτυσσόμενων χωρών. Τα καθεστώτα αυτά συνίστανται στη σταδιακή μείωση των δασμών του κοινού δασμολογίου και, από το 1978 έως τις 31 Δεκεμβρίου 1994, στην πλήρη αναστολή των δασμών.
(2)
Μετά την έναρξη ισχύος του ΣΓΠ, το 1995, η Κοινότητα προέβη, παράλληλα με την GATT, στο άνοιγμα αυτόνομων κοινοτικών δασμολογικών ποσοστώσεων με μηδενικό δασμό για ορισμένες ποσότητες προϊόντων από γιούτα και κοκοφοίνικα. Οι δασμολογικές ποσοστώσεις που ανοίχτηκαν για τα προϊόντα αυτά με τον κανονισμό (ΕΚ) αριθ. 32/2000 παρατάθηκαν έως τις 31 Δεκεμβρίου 2008 με τον κανονισμό (ΕΚ) αριθ. 2158/2005 της Επιτροπής (2).
(3)
Το ΣΓΠ παρατάθηκε έως τις 31 Δεκεμβρίου 2011 με τον κανονισμό (ΕΚ) αριθ. 732/2008 του Συμβουλίου (3), για την εφαρμογή συστήματος γενικευμένων δασμολογικών προτιμήσεων, και συνεπώς κρίνεται απαραίτητο να παραταθεί, επίσης, το καθεστώς των δασμολογικών ποσοστώσεων για τα προϊόντα από γιούτα και από κοκοφοίνικα έως τις 31 Δεκεμβρίου 2011.
(4)
Στη συνδυασμένη ονοματολογία για το 2009, η οποία εγκρίθηκε με τον κανονισμό (ΕΟΚ) αριθ. 2658/87, του Συμβουλίου, της 23ης Ιουλίου 1987, για τη δασμολογική και τη στατιστική ονοματολογία και το κοινό δασμολόγιο (4), όπως τροποποιήθηκε με τον κανονισμό (ΕΚ) αριθ. 1031/2008 της Επιτροπής (5), οι κωδικοί της συνδυασμένης ονοματολογίας (κωδικοί ΣΟ) για ορισμένα προϊόντα έχουν τροποποιηθεί. Το παράρτημα IV του κανονισμού (ΕΚ) αριθ. 32/2000 αναφέρεται σε ορισμένους από αυτούς τους κώδικες της ΣΟ, και συνεπώς πρέπει να προσαρμοστεί.
(5)
Ο κανονισμός (ΕΚ) αριθ. 32/2000 πρέπει συνεπώς να τροποποιηθεί αναλόγως.
(6)
Δεδομένου ότι ο κανονισμός (ΕΚ) αριθ. 1031/2008 αρχίζει να ισχύει την 1η Ιανουαρίου 2009, ο παρών κανονισμός πρέπει να εφαρμοστεί από την ημερομηνία αυτή.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα ΙΙΙ του κανονισμού (ΕΚ) αριθ. 32/2000, για τους αύξοντες αριθμούς 09.0107, 09.0109 και 09.0111, πέμπτη στήλη («Περίοδος ποσόστωσης»), οι φράσεις «από 1.1.2006 έως 31.12.2006, από 1.1.2007 έως 31.12.2007 και από 1.1.2008 έως 31.12.2008», αντικαθίστανται από τα εξής: «από 1.1.2009 έως 31.12.2009, από 1.1.2010 έως 31.12.2010 και από 1.1.2011 έως 31.12.2011».
Άρθρο 2
Το παράρτημα IV του κανονισμού (ΕΚ) αριθ. 32/2000 τροποποιείται ως εξής:
α)
Στο πρώτο μέρος του παραρτήματος ΙV, όσον αφορά τον αύξοντα αριθμό 09.0104, ο κωδικός ΣΟ «ex 6406 99 80» στη δεύτερη στήλη αντικαθίσταται από τον κωδικό ΣΟ «6406 99 85».
β)
Στο δεύτερο μέρος του παραρτήματος IV, οι κωδικοί με αύξοντα αριθμό 09.0104 τροποποιούνται ως εξής:
i)
στη σειρά του κωδικού ΣΟ «6406 10 19», διαγράφεται ο κωδικός TARIC «10» στην τρίτη στήλη,
ii)
οι κωδικοί ΣΟ «6406 10 11» και «6406 10 19» στη δεύτερη στήλη, αντικαθίστανται από τον κωδικό ΣΟ «6406 10 10»,
iii)
ο κωδικός ΣΟ «6406 99 80» στη δεύτερη στήλη αντικαθίσταται από τον κωδικό ΣΟ «6406 99 85».
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαρτίου 2009.

Labels: 3
17
1